### 14.    Frigivelse af anlægsbevilling til klimatilpasningsprojektet De 5 landskaber

**Åbent**

Sagsnr.: 326-2015-41072       J.nr.: 01.00.00            Dokumentnr.:
326-2016-87329

**Sagstype**

Beslutning.

**Resume og sagens baggrund**

Administrationen anmoder om at
få frigivet anlægsbevilling til klimatilpasningsprojektet De 5 Landskaber, der
gennemføres i samarbejde med Kalundborg Forsyning. Klimatilpasningsprojektet
har til formål at gøre et større opland i den nordvestlige del af [adresse]
mere modstandsdygtig over for kraftige skybrud og samtidig sikre, at vandet
gøres til en kvalitet i byrummet.

**Indstillinger**

Direktøren indstiller, at der gives en anlægsbevilling på
1.016.000 kr. til at udarbejde og anlægge det konkrete klimatilpasningsprojekt
De 5 Landskaber finansieret af det afsatte rådighedsbeløb til klimatilpasning.

**Behandling**

Teknik- og Miljøudvalget,
Økonomiudvalget, Kommunalbestyrelsen.

**Sagsfremstilling**

På [adresse]
investeringsoversigt er der i 2016 afsat en anlægsramme til klimatilpasning på
i alt 1.016.000 kr., jf. Budget 2016. I Budgetaftalen for Budget 2015-2018 fremgår
det af hensigtserklæringerne (U44), at der afsættes en pulje på 1 mio. kr. om
året til at indgå i projekter sammen med Kalundborg Forsyning om
klimatilpasningsprojekter.

På den baggrund anmoder
administrationen om, at rådighedsbeløbet på 1.016.000 kr. i 2016 frigives til
klimatilpasningsprojektet De 5 Landskaber. Projektet er et samarbejdsprojekt mellem
Kalundborg Kommune og Kalundborg Forsyning (se nærmere nedenfor).

Udgiftsfordelingen mellem
Kalundborg Kommune og Forsyningen vil i sit grundprincip være, at Forsyningen
afholder udgifter til de dele af projektet, som har til formål at håndtere
regnvand. De dele af projektet, som ikke har en spildevandteknisk funktion,
skal afholdes af Kalundborg Kommune.

Det afsatte rådighedsbeløb skal
hovedsageligt bruges til konkret sikring mod øget nedbør samt rekreative
elementer, som supplerer og skaber merværdi til Forsyningens
spildevandstekniske løsninger og dermed til en forbedring af byrummene og/eller
naturen.

En mindre andel af
rådighedsbeløbet afsættes til interne arbejdstimer samt til rådgivningshjælp.

|  |  |  |
| --- | --- | --- |
| **Brug af rådighedsbeløb** | **Procentdel af rådighedsbeløb** | **Andel af rådighedsbeløb** |
| Interne arbejdstimer | Ca. 15 % | 150.000 kr. |
| Rådgivningshjælp | Ca. 15 % | 150.000 kr. |
| Anlæg | Ca. 70 % | 716.000 kr. |

*Kort beskrivelse af projektet*

Kalundborg Kommune og Kalundborg
Forsyning samarbejder tæt om at udvikle klimatilpasningsprojektet De 5
Landskaber. Med klimatilpasningsprojektet er målet ikke blot at klimatilpasse.
Vi vil samtidig arbejde på at få skabt mere/bedre natur og bedre byrum. Det
skal være klimatilpasning med merværdi. Projektområdet dækker over et større
område med ca. 900 parceller og fem, offentlige, grønne byrum. De fem byrum er [adresse]
Mose, [adresse], boldbanearealet ved Nyrupskolen, [adresse] ved [adresse] og den
grønne dal ved Sdr. Nicoline Christensen renseanlæg. Projektet har fået sit navn på grund af
de fem, offentlige byrum.

Det ansøgte rådighedsbeløb vil
sikre, at klimatilpasningsprojektets mål bliver til virkelighed.

Arbejdet med
klimatilpasningsprojektet vil resultere i følgende mål/leverancer:

· En masterplan/helhedsplan, som beskriver
klimatilpasningsprojektets vision og konkrete løsningsforslag. Planen giver
mulighed for at handle smart og indtænke klimatilpasning i projektområdet, da
den giver rammer og et sigte for den fremtidige planlægning.

o I
masterplanen vil der desuden være et forslag til en etapeudvikling af projektområdet,
da projektet ikke vil kunne realiseres/finansieres på én gang.

· Konkrete anlæg i forbindelse med projektets første etapefase

· En folder omhandlende Lokal Anvendelse af Regnvand (LAR), som kan
uddeles til borgeren, som ønsker at frakoble regnvandet fra kloakken og
håndtere vandet på egen grund.

Der kan læses mere om
klimatilpasningsprojektet på [www.kalundborg.dk/de5landskaber](http://www.kalundborg.dk/de5landskaber)

**Økonomiske konsekvenser**

Økonomichefen bemærker, at rådighedsbeløbet til
klimatilpasning i 2016 herefter udgør 0 kr.

**Teknik- og Miljøudvalgets møde
den 7. april 2016:**

Anbefales.

**Økonomiudvalgets møde den 20.
april 2016:**

Anbefales.